
תמורה ט ע"ב



טקסט הדף מנוקד



וְהוּמַם וְחִלְּלוֹ עַל אַחֵר וְנִתְכַּפֵּר בְּאָשָׁם אַחֵר וְנִיתַּק לְעוֹלָה מַהוּ שֶׁיָּמִיר בּוֹ


אָמַר אַבָּיֵי מַאי קָא מִיבַּעְיָא לֵיהּ אִי שְׁנֵי גוּפִים וּקְדוּשָּׁה אַחַת תִּיבְּעֵי לֵיהּ בְּלֹא מִתְכַּפֵּר


אִי שְׁתֵּי קְדוּשּׁוֹת וְגוּף אֶחָד תִּיבְּעֵי לֵיהּ בְּלֹא הוּמַם


וְרַבִּי אָבִין חֲדָא מִגּוֹ חֲדָא קָמִיבַּעְיָא לֵיהּ וְאִם תִּימְצֵי לוֹמַר שְׁנֵי גוּפִין וּקְדוּשָּׁה אַחַת לָא מִשּׁוּם דִּבְהָהִיא קְדוּשָּׁה הָא אִיתְּמַר בַּהּ חֲדָא זִימְנָא שְׁנֵי גוּפִין וּשְׁתֵּי קְדוּשּׁוֹת מַהוּ תֵּיקוּ


לִישָּׁנָא אַחֲרִינָא בָּעֵי רַבִּי אָבִין לְרַבִּי יוֹחָנָן דְּאָמַר אֵין מְמִירִין וְחוֹזְרִין וּמְמִירִין הִפְרִישׁ אָשָׁם לְהִתְכַּפֵּר בּוֹ וְהֵמִיר בּוֹ וְהוּמַם וְחִלְּלוֹ עַל אַחֵר מַהוּ שֶׁיַּחְזוֹר וְיָמִיר


נִתְכַּפֵּר בְּאָשָׁם אַחֵר וְנִיתַּק זֶה לְעוֹלָה מַהוּ שֶׁיַּחֲזִיר וְיָמִיר


אָמַר אַבָּיֵי הֵי קָא מִיבַּעְיָא לֵיהּ קְדוּשָּׁה אַחֶרֶת בְּאוֹתוֹ הַגּוּף לָא נִיבְעֵי הוּמַם וְחִלְּלוֹ בְּאַחֵר אִי גּוּף (אֶחָד) [אַחֵר] בְּאוֹתָהּ קְדוּשָּׁה לָא נִיבְעֵי נִתְכַּפֵּר בְּאָשָׁם אַחֵר


וְרַבִּי אָבִין חֲדָא מִגּוֹ חֲדָא קָא מִיבַּעְיָא לֵיהּ הוּמַם וְחִלְּלוֹ עַל אַחֵר מַהוּ שֶׁיַּחֲזוֹר וְיָמִיר מִי אָמְרִינַן בְּאָשָׁם רִאשׁוֹן הוּא דְּאֵין חוֹזֵר וּמֵמִיר אֲבָל בְּגוּף (אֶחָד) [אַחֵר] אַף עַל גַּב דְּקַדִּישׁ אוֹתָהּ קְדוּשָּׁה חוֹזֵר וּמֵמִיר אוֹ דִלְמָא כֹּל בְּאוֹתָהּ קְדוּשָּׁה אֵין חוֹזֵר וּמֵמִיר


וְאִם תִּימְצָא לוֹמַר הַדִּין גּוּף (אֶחָד) [אַחֵר] כֵּיוָן דִּבְאוֹתָהּ קְדוּשָּׁה קָאֵים אֵין חוֹזֵר וּמֵמִיר אֶלָּא נִתְכַּפֵּר בְּאָשָׁם אַחֵר וְנִיתַּק זֶה רִאשׁוֹן לְעוֹלָה מַהוּ שֶׁיַּחֲזִיר וְיָמִיר בּוֹ


מִי אָמְרִינַן כִּי אֵין מֵמִיר וְחוֹזֵר וּמֵמִיר הָנֵי מִילֵּי אוֹתוֹ הַגּוּף בְּאוֹתָהּ קְדוּשָּׁה אֲבָל אוֹתוֹ הַגּוּף בִּקְדוּשָּׁה אַחֶרֶת חוֹזֵר וּמֵמִיר אוֹ דִלְמָא אַף עַל קְדוּשָּׁה אַחֶרֶת כֵּיוָן דְּאוֹתוֹ הַגּוּף הוּא אֵין חוֹזֵר וּמֵמִיר תֵּיקוּ


אָמַר רַבִּי יְהוֹשֻׁעַ בֶּן לֵוִי הֶקְדֵּשׁ רִאשׁוֹן מוֹסִיף חוֹמֶשׁ וְאֵין הֶקְדֵּשׁ שֵׁנִי מוֹסִיף חוֹמֶשׁ


אָמַר רַב פָּפָּא מַאי טַעְמָא דְּרַבִּי יְהוֹשֻׁעַ בֶּן לֵוִי אָמַר קְרָא וְאִם הַמַּקְדִּישׁ יִגְאַל אֶת בֵּיתוֹ וְיָסַף חֲמִישִׁית מַקְדִּישׁ וְלֹא הַמַּתְפִּיס


בָּעֵי רַבִּי אָבִין הִפְרִישׁ אָשָׁם לְהִתְכַּפֵּר בּוֹ וְהוּמַם וְהוֹסִיף עָלָיו חוֹמֶשׁ וְחִלְּלוֹ חֲבֵירוֹ וְנִתְכַּפֵּר בְּאָשָׁם אַחֵר וְנִיתַּק זֶה לְעוֹלָה מַהוּ שֶׁיּוֹסִיף עָלָיו חוֹמֶשׁ


אָמַר אַבָּיֵי מַאי קָא מִיבַּעְיָא לֵיהּ אִי שְׁנֵי גוּפִין וּקְדוּשָּׁה אַחַת קָא מִיבַּעְיָא לֵיהּ תִּיבְּעֵי לֵיהּ בְּלֹא נִתְכַּפֵּר


אִי שְׁתֵּי קְדוּשּׁוֹת וְגוּף אֶחָד קָא מִיבַּעְיָא לֵיהּ תִּיבְּעֵי בְּלֹא הוּמַם


וְרַבִּי אָבִין חֲדָא מִגּוֹ חֲדָא קָמִיבַּעְיָא לֵיהּ אִם תִּימְצָא לוֹמַר שְׁנֵי גוּפִין וּקְדוּשָּׁה אַחַת לָא מִשּׁוּם דִּבְהָהִיא קְדוּשָּׁה אִיתּוֹסַף בַּהּ חֲדָא זִימְנָא חוֹמֶשׁ שְׁנֵי גוּפִין וּשְׁתֵּי קְדוּשּׁוֹת מַאי תֵּיקוּ


לִישָּׁנָא אַחֲרִינָא בָּעֵי רַבִּי אָבִין הִפְרִישׁ אָשָׁם לְהִתְכַּפֵּר בּוֹ וְהוּמַם וְחִלְּלוֹ עַל אַחֵר וְהוֹסִיף חוֹמֶשׁ נִתְכַּפְּרוּ בְּאָשָׁם אַחֵר וְנִיתַּק זֶה לְעוֹלָה מַהוּ שֶׁיּוֹסִיף עָלָיו חוֹמֶשׁ


אָמַר אַבָּיֵי הָדֵין קָא מִיבַּעְיָא לֵיהּ אִי קְדוּשָּׁה אַחֶרֶת בְּאוֹתוֹ הַגּוּף קָא מִיבַּעְיָא לֵיהּ לָא נִיבְּעֵי לֵיהּ הוּמַם אִי גּוּף (אֶחָד) [אַחֵר] בְּאוֹתָהּ קְדוּשָּׁה כּוּ'


וְחִלְּלוֹ עַל אַחֵר מַהוּ שֶׁיּוֹסִיף עָלָיו חוֹמֶשׁ מִי אָמְרִינַן בְּאָשָׁם קַמָּא הוּא דְּמוֹסֵיף אֲבָל בְּגוּף (אֶחָד) [אַחֵר] אַף עַל גַּב דְּקָאֵים בְּאוֹתָהּ קְדוּשָּׁה [אֵין] מוֹסִיף חוֹמֶשׁ




רש"י



 והומם. הראשון: וחיללו על אחר ונתכפר באשם אחר. אחר שאבד אשם שני זה שחילל הראשון עליו ונתכפר באחר ואח''כ נמצא זה: וניתק לעולה. דאשם שכיפרו בעליו באחר סתמיה לשם עולת נדבת צבור קאי דהיינו מן המותרות דמדרש יהוידע הכהן בפ' ולד חטאת (לקמן דף כג:): מהו שימירו בו. מי אמרינן כיון דמכח קמא אתא אין ממירין בו דהא המיר בראשון או דלמא כיון דגופא אחרינא הוא וקדושה אחריתי היא דכי המיר בקמא הוה אשם והאי הוה עולה הלכך ממירין: אי שני גופין וקדושה אחת מיבעיא ליה. דמי אמרינן כיון דגופא אחרינא הוה מימר או דלמא כיון דקדושה אחת היא לא מימר: אי הכי מיבעיא ליה תיבעי ליה בלא נתכפר. דהכי איבעי ליה למימר הפריש אשם להתכפר בו והמיר בו והומם הראשון וחיללו על אחר מהו שימיר בזה האחר כיון דגופא אחרינא הוא מימר או דלמא כיון דמכח קמא אתא וחדא קדושה דקמא הוה אשם והאי נמי אשם לא מימר ולמה לי למימר נתכפר באחר: ואי ב' קדושות וגוף אחד. קא מיבעיא ליה תיבעי ליה בלא הומם. וחיללו והכי ליתני הפריש אשם והמיר בו ואבד הראשון ונתכפר באשם אחר שהפריש מעדרו ונמצא הראשון וניתק לעולה דהוה ליה גוף אחד ושתי קדושות מהו מי אמר כיון דחד גופא הוא. דמספקא ליה ולהכי קא מתמה אמאי קתני תרתי: חדא מגו חדא. כלומר אם תמצא לומר קאמר וחדא בעיא היא והכי קאמר הפריש אשם והמיר בו והומם וחיללו דהוה ליה האי גוף שני וקדושה אחת מהו: ואם תימצי לומר הכא כיון דקדושה אחת היא אינו מימר.. (משום דבההיא קדושה) איתמר בה ואינו מימר בה פעם . אחרת: שני גופין ושתי קדושות מהו. כגון אבד שני זה מתכפר באחר ושני ניתק לעולה כשנמצא מהו כיון דהשתא שני הוא וקדושה אחרת היא מימר או דלמא סוף סוף מכח קמא אתא ואינו מימר בלישנא אחרינא ירושלמי גרסי' לה ותרתי קבעי הפריש אשם והמיר בו והומם וחיללו על אחר מהו שימיר בו דהוי ליה שני גופין וקדושה אחת ומספקא ליה כדפרישית בלישנא דלעיל או שלא הומם אלא (אם) נתכפר באחר וניתק זה לעולה כשנמצא והוה ליה שתי קדושות וגוף אחד מהו שימיר ופירושא כדפרישית: אמר (ליה) אביי הדין קמיבעיא. אי זו מהן הויא עיקר שאלתו אי קדושה אחרת באותו הגוף כו' כדפרישית דהיינו גוף אחד ושתי קדושות לא ניבעי הומם וחיללו כו' ורבי אבין חדא מגו חדא קא מיבעיא ליה ואת''ל קאמר והשתא להאי לישנא לא בעי מידי משני גופים ושתי קדושות אלא ה''ק אם תימצי לומר גוף אחד באותה קדושה כו' ולהאי לישנא חשיב שני גופין וקדושה אחת חדא טפי משתי קדושות וגוף אחד: ואין הקדש שני מוסיף חומש. והיינו הקדש שני כגון שהומם הראשון וחיללו על אחר והוי האי אחר הקדש שני ואם הומם וחיללו אינו מוסיף עליו חומש ותמורה נמי הויא הקדש שני: הפריש אשם להתכפר בו כו'. כדלעיל דהוו להו שני גופים ושתי קדושות מהו: מאי קא מיבעיא ליה. לרבי אבין דסלקא אדעתין דבעיא דר' אבין לאו שני גופין ושתי קדושות בעי אלא בתרי מילי פליג מילתיה דקמייתא הוו שני גופין וקדושה אחת ואידך נתכפר באשם אחר כלומר שלא הומם הראשון אלא שאבד ונתכפר באחר ונמצא זה וניתק לעולה דהוו להו שתי קדושות וגוף אחד מהו הלכך פריך אביי הי מינייהו עיקר בעיא דר' אבין ליבעי להדיא ולישמע אידך מינה: אי שני גופין וקדושה אחת קמיבעיא ליה תיבעי ליה בלא נתכפר. באחר אלא הומם הראשון וחיללו והוסיף עליו חומש דחומש לא שייך בקדשי מזבח בלא מום דהא תם לא נפיק לחולין והומם האי שני מהו כלומר מי אמרינן כיון דקדושה אחת היא אינו מוסיף בה חומש אחרינא או דילמא כיון דב' גופין נינהו מוסיף בה חומש וכי אמר ר' יהושע הקדש שני אינו מוסיף ביה חומש כגון מתפיס בעל מום לבדק הבית וחיללו בבעל מום אחר דהאי לא מחדש בה מידי אבל הכא דמתפיס תם בבעל מום דהאי חזי למזבח הקדש שני קרינן ביה דההוא קמא לא חזי אלא לדמי והאי חזי למזבח וקדושה חדשה היא: אי שתי קדושות וגוף אחד מיבעיא ליה תיבעי ליה בלא הומם. קודם שאבד אלא אבד והפריש אחרת ונתכפר בו ונמצא הראשון וניתק לעולה מהו מי אמרינן הקדש שני הוא שהרי נתכפר באחר וזה טפל לו ואם הומם ובא לחללו לא יוסיף עליו חומש: 

תוספות



 בעי רבי אבין לדברי האומר כו'. ויש בספרים ב' לשונות ורש''י פירש לשון שני של ירושלמי וכללא דמילתא היכא דהומם וחיללו על אחר ונתכפר באשם אחר פירוש כגון שנאבד הראשון ואח''כ נמצא וניתק הוא לעולה זהו שני גופין ושתי קדושות הומם וחיללו על אחר ולא נתכפר באשם אחר זהו שני גופין וקדושה אחת לא הומם אלא נתכפר באשם אחר וניתק זה לעולה כגון שנאבד ואחר כך נמצא אחר שנתכפר באשם אחר זהו שתי קדושות וגוף אחד וללשון שני ונתכפר באשם אחר רוצה לומר א''נ נתכפר וב' בעיות הן וכן גבי מוסיף חומש יש שתי לשונות כי הכא: 

רבינו גרשום

מהו שימיר בו. דהשתא איכא ב' גופין וב' קדושות דמעיקרא הפריש אשם דהיינו קדושה אחת וגוף אחד והימר בו והומם וחיללו על אחר וניתק זה לעולה היינו קדושה אחריתי וגוף אחר:



ומאי קא מיבעיא ליה אי ב' גופין וקדושה אחת. אם ממירין וחוזרין וממירין באותן ב' גופין בקדושה אחת:



תיבעי ליה בלא מתכפר. וליבעי הכי הפריש אשם להתכפר בו והמיר בו והומם וחיללו על אחר מהו לחזור ולהמיר. באותו אחר דהאי אחר היינו גוף אחר באותה קדושה עצמה דאשם ואי ב' קדושות וגוף אחר קא מיבעיא ליה תיבעי ליה בלא הומם וליבעי הכי הפריש אשם להתכפר בו והמיר בו ונאבד האשם ונתכפר באשם אחד ואח"כ נמצא הראשון וניתק זה לעולה דהיינו אותו גוף עצמו בקדושה אחרת דעולה הוי השתא מהו שיחזור וימיר באותו גוף עצמו בקדושה אחרת:



ור' אבין. דקא מערב להו בחדא היינו טעמא משום דחדא מגו חדא קא מיבעיא ליה. בדין אם תימצא לומר (הכי) קאמר אם תמצא לומר ב' גופין בקדושה אחת אין חוזר ומימר משום דבההיא קדושה הא כבר המיר בה חדא זימנא והם הכי נמי ב' קדושות וגוף אחד אין חוזרין וממירין דהא כבר המיר באותו גוף ב' גופין וב' קדושות מהו דבעיא עם המום ונתכפר מסתברא בב' גופין וב' קדושות כדאמרן לעיל:



ל"א בעי ר' אבין כו'. ובהאי לישנא לא מיירי כלל בב' גופין וב' קדושות אלא או ב' קדושות וגוף א' או ב' גופין בקדושה אחת דהאי נתכפר באשם הוי כגון ונתכפר באשם בעיא אחריתי היא בב' קדושות גוף א' אמר אביי הידין קא מיבעיא ליה כו':



אמר ר' יהושע] אהקדש ראשון מוסיף חומש [ולא אהקדש שני מוסיף חומש]. כלומר בעלים שפודין הקדשן מוסיפין חומש כדכתיב ואם המקדיש יגאל ויסף וגו' ולא אם חללו אותו הקדש בדבר אחר שאותו דבר אחר נתפס הוא בהקדש ואם רוצין לפדותו בעלים אותו דבר אחר אין מוסיפין עליו חומש כדקאמר המקדיש ולא המתפיס:



[בעי ר' אבין הפריש אשם וכו'. וכי היכי כדקא בעי לעיל לענין תמורה אי מימר וחוזר ומימר בגוף א' וב' קדושות או בב' גופין וקדושה א' הכי נמי בעי לענין חומש]:



תיבעי ליה בלא מתכפר. וליבעי הכי הפריש אשם להתכפר לו והומם וחיללו על חברו והוסיף עליו חומש וחזר והומם זה וחיללו על אחר אם מוסיף עליו חומש שוב אי לא [אי] ב' קדושות וגוף א' אם מוסיף חומש אהקדש שני:



תיבעי בלא הומם ותבעי הכי הפריש אשם להתכפר בו ונאבד ונתכפר באחר ונמצא ראשון (דהויא עולה) [וניתק לעולה] היינו הקדש שני וגוף אחר:



ור' אבין חדא מגו חדא [קא מיבעיא ליה בדין אם תמצא לומר כו'] ולהאי לישנא אחרינא דר' אבין נמי לא קא מיירי כלל בב' גופין וב' קדושות כו'. וכהאי ל"א דלעיל:





רש"ש

גמרא וניתק לעולה מהו שימיר בו. פרש"י סתמי' לשם עולת נדבת ציבור קאי. תמוה דלקמן בס"פ אמרינן דלמ"ד דלנדבת ציבור אזלי פשיטא דאינו עושה תמורה. ובעיא דר"א הוא אליבא דר' אלעזר דס"ל דלנדבת יחיד אזלי ועושה תמורה ע"ש:



שם משום דבההיא קדושה הא איתמר בה ח"ז. הצ"ק הגיה הא אימר. ולפמש"כ הרמב"ם בפי' ריש תרומות בשם תרומה ע"ש ובמש"כ שם בס"ד. א"ש לנכון גי' זו שלפנינו:



שם אמר אביי כו' אי גוף אחר באותה קדושה כו'. כצ"ל בריש וכן לקמן ה' פעמים וברש"י פעם א':



שם והוסיף עליו חומש וחיללו על חבירו. כצ"ל או דצ"ל על אחר:



שם (בסה"ע) מי אמרי' באשם קמא הוא דמוסיף (ר"ל אע"ג דנשתנה לקדושה אחרת כגון באבד כו') אבל בגוף אחר כו' אין מוסיף חומש (בדף הסמוך) א"ד כל אותה קדושה מוסיף חומש. כצ"ל. ולהלן צ"ל כגי' שלפנינו כהצ"ק:



רש"י ד"ה ואת"ל. משום דבההיא קדושה כו'. רש"ק מח"ז. והוא תמוה:



רש"י ד"ה אי שני גופין. אבל הכא כו' דהאי חזי למזבח הקדש שני כו'. ר"ל הקדש שני מחדש. אבל יותר נראה להגיה הקדש ראשון:



רש"י ד"ה אי שתי קדושות. אלא אבד והפריש אחר כו'. כצ"ל:





הגהות יעב"ץ

גמ' בעי ר' אבין וכו' וחיללו בחברו וכו' כצ"ל:





צאן קדשים

גמרא דבההיא קדושה הא אימר בה חדא זימנא כו' כצ"ל:


שם וחיללו על אחר ונתכפר כו' כצ"ל:


שם והוסיף חומש מהו שיחזיר ויוסיף חומש נתכפרו כו' כצ״ל:


שם באותה קדושה לא ניבעי׳ נתכפר באשם אחר ור' אבין חדא מגו חדא קא מיבעי' לי' הומם וחיללו כו׳ כצ"ל:


שם באשם קמא הוא דאינו מוסיף אבל בגוף אחר אע"ג דקאים באותה קדושה מוסיף כו' כצ״ל:


רש״י ד"ה אי שני כו' לא מימר אי הכי מיבעיא כו׳ הד"א.


ואי ב׳ כו' הראשון ונתכפר כו' כצ״ל:


בא"ד כיון דחד גופא הוא כו' וכיון דמספק׳ ליה לאביי להכי קא מתמה כו' כצ"ל ובד"ח נ"ב נ"א ואינו מן הצורך:


ד"ה ואם תמצא כו' אינו מימר משום דבההיא קדושה אימר בה חדא זימנא ואינו מימר בה כו' כצ"ל. ומ"ו הב"ז מ"ז ואינו מן הצורך:


ד"ה שני גופי׳ כו' שני זה ונתכפר באחר כו' כצ"ל:


בא"ד ואינו מימר הס"ד ואח"כ ד"ה לישנא אחרינא בירושלמי גרסינן לה כו' כצ״ל:


ד״ה אי שני כו' ליה תיבעי׳ ליה כו' הד״א:


בא"ד לחולין והומם האי כו' הד"א:


בא"ד מידי אבל כו' הד"א:


ד״ה אי שתי כו' חומש או דלמא כו' הד"א:

ברכת הזבח

הגהות


גמ׳ ור' אבין חדא כו' לישנא אחרינא כו׳ והמיר בו והומם וחיללו כו' אחד מהו שיחזור וימיר נתכפר באשם אחר כו׳ כצ״ל:


אע"ג דקדיש אותה כו' כצ"ל:


אמר ריב"ל הקדש ראשון כו׳ (מיימוני פ"ז מה׳ ערכין).


אמר אביי הדין כו' לא מיבעי׳ לי׳ הומם או גוף אחר באותה קדושה וכו׳ כדלעיל כצ"ל:


רש"י ד"ה מהו שימירו כו׳ כצ"ל:


ד"ה אי הכי כו׳ למימר הפריש אשם כו׳ כצ"ל:


ד"ה ואי ב׳ קדושות כו׳ והכי ליתני הפריש אשם והמיר בו כו׳ כצ"ל:


ד"ה ואת"ל הכא כו' אינו מימר איתמר בה ואינו מימר כו' כצ"ל:


ד"ה או דילמא כו' מכח קמא אתי כו׳ כצ"ל:


ד"ה הדין כו׳ קדושה כו' ולהאי לישנא חשיב כו' כצ"ל:


ד"ה ואין הקדש כו׳ הומם וחיללו אינו מוסיף כו' כצ"ל:


ד"ה מאי קא מיבעיא כו׳ שלא הומם הראשון אלא שאבד ונתכפר כו׳ כצ״ל:


ונמצא זה וניתק לעולה כו' כצ"ל:


ד"ה תיבעי׳ לי׳ כו' נתכפר באחר כו׳ לא שייך בקדשי מזבח בלא מום כו׳ הד"א:


ד"ה אבל הכא כו' למזבח הקדש שני קרינן כו׳ כצ"ל:


ד"ה אי ב׳ קדושות כו׳ תיבעי׳ לי׳ כו׳ קודם שאבד אלא אבד והפריש אחרת ונתכפר כו׳ כצ"ל:

